Dette krangler de egentlig om

Her er fem grunner for — og fem grunner mot - bybane over Bryggen.

Publisert Publisert 31. juli 2015

bryggen01.jpg

Denne artikkelen er over fem år gammel

I 2012 gikk Monica Mæland ut i pressen og sa hun ville ha bybanen over Bryggen. Siden har debatten rast om hvor bybanen til Åsane bør gå.

I 2014 ble Bryggen-alternativet nedstemt. Det ble vedtatt at bybanen skulle gå i tunnel ved Kjøttbasaren. Vedtaket er nå vraket. Avgjørelsen om hvor bybanen skal gå igjennom Bergen sentrum er lagt på is, fordi det er så vanskelig å bli enige. Her er det de krangler om:

Argumenter for bybane over Bryggen:

Bybanen ble planlagt som en dagløsning, altså en slags «trikk» som skal gå mest mulig over jorden, og litt i tunnel.

Det er en billigere løsning enn å legge Bybanen i tunnel.

Kan bidra til byutvikling av Indre og Ytre Sandviken.

Kan gi Vågsbunnen, Torget og Bryggen nytt liv.

Alle holdeplassene på dette strekket vil være på bakkeplan, lett tilgjengelig for publikum.

Disse er for: Venstre, Kristelig Folkeparti (KrF), Byluftlisten og Sosialistisk Venstreparti (SV). De kaller seg «bybanealliansen».

SKINNER: Dette er ikke en nøyaktig skisse av hvordan bybanen over Bryggen kan bli. Noen beregninger viser at den må legges på en hevet trasé nærmere vannet. ILLUSTRASJON: Tor Sponga.

Argumenter mot bybane over Bryggen:

Bryggen har verdensarvstatus hos Unesco. Både Unescos generaldirektør og Riksantikvaren har oppfordret sterkt til at Bybanen ikke bør gå over Bryggen. Frykten er at Unesco-statusen forringes.

Meningsmålinger har flere ganger vist at bergensere flest ikke ønsker det.

Bryggen er sårbar for stengninger på grunn av ekstremflo. Heving av traséen kan bidra til å løse problemet.

En løsning i tunnel kan gi litt kortere kjøretid til og fra Åsane, dersom noen av stoppestedene droppes.

Noen ønsker fremtidens Bryggen helt uten trafikk. Om bilene og bussene skal bort, bør heller ikke bybanen gå her, mener de.

Disse partiene er mot: Høyre, Frp, Arbeiderpartiet, Senterpartiet, Rødt og Miljøpartiet De Grønne. De vil heller at Bybanen heller skal legges i tunnel. To mulige traséer igjennom Peter Motzfelds gate eller ved Kjøttbasaren har vært diskutert.

Publisert Publisert: 31. juli 2015 10:14 Oppdatert: 18. september 2015 15:59